MDC: Uhulumende Kahloniphe iAbuja Declaration
U Dr Henry Madzorera unobhala wohlangothi lwezempilakahle ebandleni eliphikisayo ele MDC ukhuthaza uhulumende ukuba ahloniphe isivumelwano se Abuja Declaration asisayinayo esiphathelane lokusebenza kogatsha lwezempilakahle.
HARARE — Owake waba ngumphathintambo wezempilakahle ngesikhathi sikahulumende womanyano u Dr Henry Madzorera onguye njalo unobhala wohlangothi lwezempilakahle ku MDC ekhokhelwa ngumnumzana Nelson Chamisa ukhuthaza uhulumende ukuba ahloniphe isivumelwano se Abuja Declaration asisayinayo esiphathelane lomsebenzi wogatsha lwezempilakahle. Lesi sivumelwano sikhuthaza ohulumende bamazwe awezwekazi le Africa ukuba atholise isilinganiso esedlula esilitshumi lanhlanu ekhulwini-15%, semali eyabelwa ingatsha zikahulumende ukuba iye kugatsha lwezempilakahle emazweni lawo. Emhlanganweni lentathezindaba owenzelwe esigodlweni se MDC – e Harvest House, u Dr Madzorera uthi asikho isizatho sokutholisa abezomvikela lezinye ingatsha zikahulumende imali enengi kulephiwa abezempilakahle. Inkuthazo kaMadzorera iza ngesikhathi izisebenzi zikahulumende ezibhedlela okugoqela odokotela beqhubeka bekhalala umsebenzi sikhathi sonke bekhala ngokusilela kwe mithi ezibhedlela, impahla yokusebenzisa kanye leholo abathi liqhubeka lincipha ngenxa yesimo somnotho esiqhubeka sisiba sibi. Esinye seziphathamandla kuhlangothi lwabasakhulayo kuMDC, u Ostallos Gift Siziba uthi ukungalandelwa kweAbuja Declaration ngokunye osekubangele indubo uhlangothi lwezempilakahle olubhekane lazo manje. Kodwa uthi akaboni uhulumende kaMongameli Emmerson Mnangagwa ekwanelisa lokho. Ingcwethi kwezombusazwe zithi isimo kuhlangothi lwezempilakahle sesibangele ukuba izisebenzi zalo zihlale zingezikhala kokuphela ngesimo ezibhedlela. Engazigcwalisi uhulumende izithembiso ahlezi ezenza lapho izisebenzi zithe zakhala ngokuhluphayo okubalisa ukusilela kwemithi ezibhedlela, impahla yokusebenzisa efana lama gloves lokunye kanye leholo lazo eliqhubeka lincipha. Imizamo yokukhulumisana lomphathintambo wezempilakahle u Dr Obediah Moyo yehlule ucingo lwakhe luqhubeka lungasatshelwa.